पिछले साल नौ मिलों में पड़े थे छापे अब समय पर चावल जमा कर रहे
कस्टम मिलिंग में लेट लतीफी करने की वजह से पिछले साल नौ राइस मिलों में छापेमारी हुई थी। इस बार छापा न पड़े इसलिए राइस मिलर समय पर न केवल धान की मिलिंग कर रहे हैं बल्कि चावल जमा करने में भी वे ज्यादा पीछे नहीं हैं।
इस बार धान बेचने के लिए जिले के 82 हजार 700 किसानों ने रजिस्ट्रेशन कराया, लेकिन 74 हजार, 579 किसानों से 38 लाख, 25 हजार 506 क्विंटल धान खरीदा गया है। 8 हजार 121 किसानों ने रजिस्ट्रेशन तो कराया पर धान बेचने के लिए समितियों में नहीं गए। अब तक 34 लाख, 30 हजार 288 क्विंटल धान का उठाव मिलर कर चुके हैं। उन्हें 22 लाख, 98 हजार 292 क्विंटल चावल जमा करना था। उन्होंने 22 लाख, 13 हजार 809 क्विंटल चावल नान और एफसीआई के गोदामों को दिया है। वे चावल जमा करने में 84 हजार 483 क्विंटल ही पीछे हैं। अधिकारियों का दावा है कि पिछले साल हुई छापेमारी के कारण मिलर इस बार समय पर चावल जमा कर रहे हैं। सहायक खाद्य अधिकारी देवेंद्र बग्गा कहते हैं पिछले साल मार्च लगते ही पेंड्रा रोड में आदित्य एग्रो प्रोडक्ट, यश राइस मिल, गौरेला में मां नर्मदा एग्रोटेक और पेंड्रा में वेंकटेश इंडस्ट्री, आदित्य एग्रो, बिल्हा ब्लाक के शंकर राइस प्रोडक्ट, मां भवानी राइस मिल, तखतपुर के राज लक्ष्मी, सकरी के श्यामजी एग्रो इंडस्ट्री में जांच कर करोड़ों रुपए का धान-चावल जब्त किया गया था। इधर दि राइस मिलर्स एसोसिएशन बिलासपुर के अध्यक्ष भोलाराम मित्तल कहते हैं कि एफसीआई में चावल जमा करने में परेशानी और गोदामों में जगह नहीं होने की वजह से शुरू में मिलर पीछे थे। ये समस्याएं खत्म हुईं तो चावल जमा करने में तेजी आ गई।
hin_Deva hin_Deva hin_Deva